সঞ্চয়িতা ভট্টাচার্য (পদাতিক)
হিন্দি নাটকের নিয়মিত চর্চা কলকাতায় ‘পদাতিক’ যখন শুরু করেছিল, তখন কিন্তু বাংলা নাটক বা সাহিত্যের হিন্দি অনুবাদ দিয়েই শুরু করা হয়েছিল। অর্থাৎ শ্যামানন্দ জালানজি’র হাত ধরে বাদল সরকারের ‘এবং ইন্দ্রজিৎ’ কিংবা মহাশ্বেতা দেবীর ‘হাজার চুরাশির মা’এর হিন্দি নাট্যরূপ দেখতে পেয়েছিলেন দর্শক। কিন্তু বাংলা নাটকের একটা বলিষ্ঠ ইতিহাস তখনই তৈরি ছিল। হিন্দিকে সেটা ধীরে ধীরে তৈরি করতে হয়েছে। এখনও হচ্ছে। তবে হিন্দি নাটক একটা আলাদা জঁর। তাই ‘পদাতিক’এর শুরুর দিকে বাংলা নাটক দেখেননি এমন অনেক দর্শকও হিন্দি নাটক দেখতে ভিড় জমাতেন। ‘পদাতিক’ বাংলা নাটকও করেছে। নাটকের ক্ষেত্রে আসলে ‘ভাষা’টা বাংলা হল না হিন্দি, নাকি ইংরেজি— সেটা কথা নয়। দর্শক বাংলা বা হিন্দি নিয়ে কখনও বিভেদ করেন না। সমস্যাটা অন্য জায়গায়। বাংলা নাটকের নির্দেশকেরা হিন্দি নাটক দেখতে আসেন না। সে আমরা যতই যাই না কেন ওঁদের নাটক দেখতে! এটা কেন হয় জানি না। হয়তো ওঁদের মনে হয়, হিন্দি নাটক ওঁদের স্ট্যান্ডার্ডে সেভাবে যেতে পারেনি। কিন্তু এটা হওয়ার ফলে একটা সুস্থ আদান-প্রদান তৈরি হয় না। যেটা মরাঠি থিয়েটারে কিন্তু সুন্দরভাবে হয়েছে। বিজ্ঞাপন দেওয়ার সময়ও দেখেছি, স্পনসররা ভাবেন হিন্দি নাটকে বাঙালি দর্শকের ভিড় আর কত হবে! ফলে ওঁরাও লাভের অঙ্কটা কষেন। যদিও এখন ‘ওডিয়ন ফেস্টিভ্যাল’ ইত্যাদি হচ্ছে। আমি দিল্লির মেয়ে। হিন্দি আর ইংরেজিতেই স্বচ্ছন্দ। কিন্তু কোনও বাংলা নির্দেশক যদি মনে করেন, আমাকে দিয়ে অভিনয় করাবেন, নিশ্চয়ই করব! আলাপ-আলোচনার জায়গাটা তো অন্তত খোলা রাখতে হবে!


‘হিম্মতমাঈ’ নাটকে ঊষা গঙ্গোপাধ্যায়।

 
জনার্দন ঘোষ (পদাতিক)
আমার মনে হয়, হিন্দি থিয়েটার সেভাবে ছাপ ফেলতে পারছে না ইদানীং। একটা সময়, যখন শ্যামানন্দ জালানজি কাজ করতেন বা তারপর ঊষা গঙ্গোপাধ্যায় কিংবা শিবকুমার ঝুনঝুনওয়ালা— ওঁরা কিন্তু বাংলার সঙ্গে সমানভাবে পাল্লা দিয়ে গিয়েছেন। শম্ভু মিত্রের সঙ্গেও একবার কাজ করেছিলেন শ্যামানন্দজি। ওঁরা এক্সপেরিমেন্টাল থিয়েটারই করতেন। সেটা বাদল সরকারের নাটকের অনুবাদেই হোক বা নিজেদের প্রযোজনা। এখন সেই চলটাই আর নেই। ইদানীং হিন্দি নাটকের আরেকটা সমস্যাও তৈরি হয়েছে। বাঙালি দর্শক জানতেও পারেন না, কলকাতায় কী কী হিন্দি প্রযোজনা চলছে। প্রচারের অভাবেই হয়তো ঘটছে এটা। দিনকয়েক আগে ‘পদাতিক’এর বিনয় শর্মা কুলভূষণ খরবান্দাকে নিয়ে একটি কাজ করেছিলেন— ‘আত্মকথা’। এখানে বেশির ভাগ লোকে জানতেই পারেনি নাটকটার সম্পর্কে। অথচ শো হয়েছিল। ন্যাশনাল স্কুল অফ ড্রামা’তেও নাটকটা গিয়েছিল। প্রভূত প্রশংসা পেয়েছিল। এমন নয়, যে দর্শকের হিন্দি নাটকে অনীহা রয়েছে। মুম্বই থেকে আসা শরমন জোশী কিংবা যশপাল শর্মাদের প্রযোজনা তো বেশ জনপ্রিয় হয়। কিন্তু কলকাতা বেস্‌ড হিন্দি থিয়েটার সেভাবে জায়গা পাচ্ছে না। এখন আজহার আলম বলে একজন নাট্যকর্মী খুব ভাল কাজ করছেন। কিন্তু মনোজ মিত্রের ‘সুন্দরম’এর ফেস্টিভ্যালে খুব দুঃখজনকভাবে ওঁর শো’এ মাত্র পাঁচ-ছ’জন দর্শক ছিলেন! আমি নিজে মূলত ইংরেজি এবং বাংলা নাটকই করি। ‘পদাতিক’এর সঙ্গে মাঝে মাঝে কাজ করেছি। সব ধরনের কাজ করেই মনে হয়েছে, সমস্যাটা বৃহত্তর। কলকাতায় নাটকের ফর্ম্যাট-টাই পাল্টাতে হবে। ডিজাইন-ন্যারেটিভ পাল্টাতে হবে। ঊষাদির ‘কোর্ট মার্শাল’এ যেটা হয়েছিল। একই জিনিস নানাভাবে দেখালে দর্শক বাতিল করে দেবেনই! আর বিজ্ঞাপনের ব্যাপারে বলতে পারি, শুধু হিন্দি কেন, অনেক ছোট বাংলা নাটকের দলও দাঁড়াতে পারছে না। শুধুমাত্র কয়েকটা বড় দলের একাধিপত্যের জন্য। তাছাড়া বাঙালির একটা চরিত্রগত দোষও আছে। নিজেদের মধ্যে কয়েকটা ‘পকেট’ তৈরি ফেলা! তারপর এর কাজ দেখব না, ওর কাজ দেখব না— এইসব। বাংলা নাটকের দলগুলোর মধ্যেও দেখতে পাই এই বিভাজন। তাছাড়া যেসব জায়গায় হিন্দি নাটকগুলো হয়, ‘পদাতিক’ই যেমন ধরুন— সেখানে বাঙালি দর্শকের সংখ্যাও কম। সব মিলিয়ে একটা অস্তিত্বের সং‌কটের মধ্যে দিয়ে যাচ্ছে হিন্দি নাটক।

মণীশ মিত্র (কসবা অর্ঘ্য)
আমি সব সময় স্বীকার করি, যে ঊষা গঙ্গোপাধ্যায়ের থিয়েটারের দ্বারাই সবচেয়ে বেশি প্রভাবিত হয়েছি। আমার থিয়েটারের মৌলিক দর্শন ওঁর কাজ দিয়েই অনুপ্রাণিত। আর বাংলা থিয়েটারের সঙ্গে হিন্দি থিয়েটারের যোগাযোগ নেই, এই কথাটা সম্পূর্ণভাবে মানতে আমি নারাজ। উমা ঝুনঝুনওয়ালার কথাই ধরে নিন। তিনি মনোজ মিত্রের ‘অলকানন্দার পুত্রকন্যা’ অনুবাদ করে মঞ্চস্থ করেছিলেন। ‘পদাতিক’এর ক্ষেত্রে বলতে পারি, ওঁদের নাট্যচর্চার একটা আলাদা ‘স্পেস’ রয়েছে। তা সত্ত্বেও ওঁদের থিয়েটার শ্যামানন্দ জালানের পর বাংলার মননে আর সেভাবে সঞ্চারিত হয়নি। ওঁরাও কোনওদিন বাঙালি নির্দেশকদের আহ্বান জানাননি। কিন্তু যোগসূত্র বাড়ানোর জন্য ওঁরা যদি কখনও এগিয়ে আসতে চান, বাঙালি নির্দেশকদের দরজা সব সময় খোলা। তবে একটা কথা ঠিক। কলকাতায় হিন্দি থিয়েটার মাইনরিটি আর্ট ফর্ম। পশ্চিমবঙ্গ নাট্য অ্যাকাডেমির তরফ থেকে ওঁদের কাজকে শো-কেস করার জন্য কোনও প্রকল্পও নেই। সেটা যদি থাকত, সমস্যা অনেক কম হতো বলে আমার মনে হয়।


বিনয় শর্মা নির্দেশিত ‘আত্মকথা’ নাটকে কুলভূষণ খরবন্দা।

 
রমণজিৎ কৌর (দ্য ক্রিয়েটিভ আর্টস)
হিন্দি নাটক এবং বাংলা নাটকের মধ্যে কোনও তুলনা আমি করতে চাই না। হিন্দি থিয়েটারকে আপন করে নিতে ভাষা কখনওই দর্শকের সামনে বাধা তৈরি করেনি। তবে বাঙালি নির্দেশকেরা আমাদের নাটক দেখেন না, এটা কিছুটা হলেও ঠিক। আমি চণ্ডীগড়ের মেয়ে। কলকাতায় ছোট থেকে আসতাম পারফর্ম করতে, ‘গণকৃষ্টি’ কিংবা ‘নান্দীকার’এ। তখন যাঁরা আমাকে চোখের সামনে বড় হতে দেখেছেন, তাঁরা কিন্তু এখন সামান্যতম কৌতূহলও দেখান না— যে আমি কী করছি, কী ধরনের কাজ করছি। আমন্ত্রণ জানালে হয়তো এলেন, বা উপেক্ষা করলেন! তবে অপেক্ষাকৃত যাঁরা বয়সে ছোট, যেমন সুমন মুখোপাধ্যায়— তাঁরা কিন্তু দেখতে আসেন। আমার কাজ বরাবরই ভিস্যুয়াল থিয়েটারকে কেন্দ্র করে। ইনস্টলেশন আর্ট, ভিডিওগ্রাফি— অনেকগুলো মাধ্যমকে একসঙ্গে ব্যবহার করি। বাংলা-হিন্দি-ইংরেজি-পঞ্জাবি অনেকগুলো ভাষার সমন্বয়েও নাটক করেছি। ফলে ভাষার তফাতটা আমার ক্ষেত্রে খাটেই না। এবং মনে করি, সমকালীন থিয়েটারে এই তফাতটা করাও ঠিক হবে না। প্রচারের কথায় বলতে পারি, আমার বেশির ভাগ কাজই সেল্‌ফ ফান্ডিংয়ের মাধ্যমে। ফলে সব সময় বিজ্ঞাপন দেওয়ার অবস্থাও থাকে না। তবে তাতে কাজ আটকায়নি। আমি তো সব প্রযোজনা নিয়ে বিদেশেও গিয়েছি। সেখানে তো হিন্দি-স্পিকিং অডিয়েন্স নেই! আসলে থিয়েটারের অ্যাপিলটা বিশ্বজনীন। কলকাতা বা মুম্বই-নির্ভর নয়।

ঊষা গঙ্গোপাধ্যায় (রঙ্গকর্মী)
এই মুহূর্তে অন্যান্য হিন্দি থিয়েটার দলগুলোর কী অবস্থা বা তারা কেমন নাটক করছে, সেটা নিয়ে মন্তব্য করা ঠিক হবে না। কিন্তু প্রায় চার দশক ধরে ‘রঙ্গকর্মী’ যে থিয়েটার করছে, তা কখনওই ভাষাগত কোনও বিভাজনের সম্মুখীন হয়নি। আমার দলের বেশিরভাগ অভিনেতা বাঙালি। আমাদের ৯৫ শতাংশ দর্শক বাঙালি। আমরা নিয়মিত অ্যাকাডেমি, মধুসূদন মঞ্চ, শিশির মঞ্চ— যখন যেখানে জায়গা পাই কাজ করি। সুতরাং আমাদের থিয়েটার মূলধারা থেকে কখনওই বিচ্ছিন্ন হয়নি। আমাদের কেউ ‘হিন্দি’ বলে আলাদা করেনি। এমনকী, বিভাস চক্রবর্তীর সঙ্গে কাজ করেছি। ‘বামা’ নাটকে। মায়া ঘোষ, চিত্রা সেন, চন্দন সেনদের সঙ্গে কাজ করেছি। ফলে বাংলা নাটকের সঙ্গে ধারাবাহিক সমন্বয়ে আমরা কাজ করে চলেছি। আরেকটা দৃষ্টিকোণ থেকে ব্যাপারটা ভাবা যেতে পারে। বাংলাদেশের ঢাকায় যখন আমরা পারফর্ম করতে যাই, তখন কিন্তু কেউ বলে না যে আমরা হিন্দি থিয়েটার এবং কলকাতা থেকে আসা অন্য দলেরা বাংলা থিয়েটার। ওঁরা পুরোটাকে একসঙ্গে করে দেখেন— ‘কলকাতা থিয়েটার’ হিসেবে। সুতরাং বাংলা বা হিন্দি নয়— আমরা রিপ্রেজেন্ট করি কলকাতা থিয়েটার’কে। তাছাড়া ২০১৬ সালে পৌঁছে গিয়ে হিন্দি-বাংলা বিভাজন করবই বা কেন! আমাদের সবচেয়ে নতুন যে প্রযোজনা— ‘দর্দ-এ-নাক’ দেখে কেউ বুঝতেই পারেনি যে অভিনেতারা উর্দু-স্পিকিং নয়। ফলে ‘রঙ্গকর্মী’কে বাংলা বা হিন্দির বিভাজনে রাখাটা যুক্তিসঙ্গত নয়।


‘দ্য লাইসেন্স’ নাটকে রমণজিৎ কৌর।

 
দেবেশ চট্টোপাধ্যায় (সংসৃতি)
ব্যক্তিগতভাবে, আমার কলকাতার হিন্দি থিয়েটারের প্রতি যথেষ্ট শ্রদ্ধা রয়েছে। সমস্যাটা হল, এখানে হিন্দি থিয়েটার সেভাবে সংখ্যায় বাড়েনি। শ্যামানন্দ জালানের সময় যেটা হয়েছিল। ঊষা গঙ্গোপাধ্যায় যে মাপের কাজ করেছেন বা এখন আজহার আলম যে ধরনের কাজ করছেন— সেটা যদি সংখ্যায় ক্রমশ বাড়ত, হিন্দি থিয়েটার অনেক বেশি ফ্লারিশ করতে পারত। আরেকটা বিষয় হল, এখানে অন্যরকম কিছু দেখার জন্য যে দর্শকের দরকার— সেটাও তৈরি হয়নি। দর্শক অনেক বেশি পপুলার কালচার-কেন্দ্রিক হয়ে গিয়েছেন। শাবানা আজমি বা নাসিরুদ্দিন শাহ এখানে এলে তাঁরা হাজার টাকার টিকিট কেটেও শো দেখতে যাবেন। কিন্তু এখানকার অভিনেতাদের কাজ দেখতে ভিড় করবেন না। তার ফলে সেভাবে এক্সপেরিমেন্টও করা হয় না থিয়েটারে। বাংলা নাটকের বিজ্ঞাপনের আধিক্যে হিন্দি থিয়েটার কোণঠাসা হচ্ছে, এটা অবশ্য মনে হয় না। কারণ ঊষাদি বা আজহার’দের বিজ্ঞাপন তো দেখাই যায়। ওঁরা হিন্দি বা ইংরেজিতে বিজ্ঞাপন বেশি দেন। আর ঊষাদির বেশির ভাগ নাটকের ভিডিও ডকুমেন্টেশন আমার করা। বাংলা নাটকের নির্দেশক হয়েও সেটা যখন করেছি, তখন বাঙালি নির্দেশকেরা হিন্দি নাটক দেখেন না— এই অভিযোগটা আমার ক্ষেত্রে অন্তত টিকছে না। তবে সমস্যা কতগুলো নিশ্চয়ই আছে। সেটা মূলত সংখ্যাগত সমস্যা। ‘পদাতিক’এর ক্ষেত্রে যেমন, ওঁরা অনেক বেশি গ্র্যান্ট ওরিয়েন্টেড থিয়েটার করেন। কেন্দ্রীয় সরকারের সেই অনুদান কাজে লাগিয়ে ওঁরা শো’য়ের সংখ্যা বাড়াতে পারেন। প্রযোজনার সংখ্যা বাড়়াতে পারেন। দর্শককে তাঁদের প্রযোজনা দেখার সুযোগ অনেক বাড়িয়ে দিতে পারেন। কিন্তু নাচ-ইত্যাদিতে মনোযোগ দিতে গিয়ে ‘পদাতিক’এ থিয়েটারের গুরুত্ব হারিয়েছে বলে মনে হয়। শ্যামানন্দজি যেটা শুরু করেছিলেন, সেটা আরও জোরদারভাবে চালিয়ে যেতে হবে।